b'\n_START_ARTICLE_\nPodolsk\n_START_PARAGRAPH_\nPodolsk (russisk: \xd0\x9f\xd0\xbe\xd0\xb4\xd0\xbe\xcc\x81\xd0\xbb\xd1\x8c\xd1\x81\xd0\xba) er en industriby i Moskva oblast i Russland. Den ligger ved elva Pakhra (en bielv til elva Moskva). Den er den st\xc3\xb8rste byen i Moskva oblast, med en befolkning p\xc3\xa5 180\xc2\xa0963 (folketelling: 2002), 209\xc2\xa0178 (folketelling: 1989)._NEWLINE_Byen Podolsk vokste ut fra landsbyen (selo) Podol, som p\xc3\xa5 1700-tallet tilh\xc3\xb8rte Danilovklosteret i Moskva. Podolsk ble innvilget bystatus av Katarina II i 1791. P\xc3\xa5 den tiden etablerte Russland de viktigste landdistriktene, utnevnte guvern\xc3\xb8rer og etablerte nye byer._NEWLINE_F\xc3\xb8r den russiske revolusjonen var Podolsk en av de mest industrialiserte byene i Russland. En Singer-fabrikk som produserte symaskiner ble bygget her._NEWLINE_Uljanovfamilien pleide \xc3\xa5 bo i Podolsk. Vladimir Lenin bes\xc3\xb8kte byen flere ganger, og hadde endog en liten eiendom og en hytte der. I 1900 holdt han et m\xc3\xb8te i Podolsk med sosialdemokrater fra Moskva og andre byer for \xc3\xa5 f\xc3\xa5 deres st\xc3\xb8tte til avisa Iskra, som allerede var under etablering._NEWLINE_I 1971 ble Podolsk tildelt Arbeidets r\xc3\xb8de banners orden. I sovjettiden var Podolsk en av de industrielle gigantene i Moskva oblast. P\xc3\xa5 den tid var det mer enn sytti fabrikker i virksomhet i byen, og de fleste av innbyggerne arbeidet ved en av disse fabrikkene.'